 1  In processionibus quae fiunt in Ordine, duo cerei ante crucem a duobus monachis indutis albis candidis deportentur.  2  Quaestio de casulis olosericis et unius coloris diu ventilata sic a Capitulo definitur, ut qui casulas unius coloris et sine aurifrigio habent, et in posterum per eleemosynam habuerint, Deo dante, eis utantur ; et qui in casulis de serico emptis scienter celebraverit, quoties celebraverit, toties sit in pane et aqua.  3  Diffinitioni factae de ingressu mulierum in abbatiis Ordinis nostri tempore consecrationis ecclesiarum hoc additur, ut eaedem mulieres infra septa abbatiarum pernoctare minime permittantur.  4  Sententiae furum additur, ut conversi qui summam seu valorem viginti solidorum monetae currentis in patria excesserint in furando, quamcumque rem, vel bladum, vel aliud, seu proprietatem habendo, ab Ordine expellantur, omni spe reversionis ablata. Concedantur tamen eis litterae generales extra Ordinem ad omnes vita communi degentes. In extremis tamen laborantes in hospitio pauperum admittantur sepulturam cum pauperibus habituri. Qui tamen si convaluerint, expellantur sicut prius.  5  Sententiae de prioribus, quod non habeant eleemosynas sub cura sua, additur : nec per alium faciant custodiri, nec de ipsis se aliquatenus intromittant. Priores transgressores huius sententiae deponantur. Ad nutum autem abbatis tam eleemosynae quam cetera omnia disponantur.  6  Statuitur a Capitulo generali ut abbates ad Capitulum venientes ultra tres dies, excepta die qua ingrediuntur in domo Cistercii, ante festum S. Crucis moram non faciant, nisi graviter infirmentur.  7  De introductione vero monachorum servientium et equitaturarum in Cistercium et in quatuor primas domos et in eas quae sunt infra tempore Capituli generalis, antiqua sententia teneatur.  8  Statuitur a Capitulo generali, ut nulla persona Ordinis carnes comedat a Septuagesima usque ad Pascha.  9  In vigilia S. Benedicti semper per totum Ordinem fiat commemoratio de S° Cudberto, pontifice et confessore ; collecta : *Deus qui conspicis.*  10  Abbas et conventus Soxinensis inter familiares conscribatur.  11  Petitio de Latiniaco et de Juliaco abbatum et conventuum, ut inter familiares nostri Ordinis conscribantur, et ut illi anniversario aggregentur, quod annis singulis celebrari solet pro nostris familiaribus, exauditur.  12  Abbas de Stucebrune, qui monachum cum pecunia alterius abbatiae recepit, et priorem fecit illum in sua domo, qui et alium monachum infamem et lubricum in suis litteris appellavit brachium suum dexterum, de quo dicta sunt et alia, omni sexta feria sit in pane et aqua, nisi grandis solemnitas aut gravis infirmitas hoc impediat faciendum ; per idem etiam tempus usque ad Pascha maneat extra stallum. Pecuniam vero praedictam reddat abbati de cuius domo fuit. Monachus autem praedictus de prioratu deiectus mittatur ad aliam domum, ubi nec potestatem, nec licentiam habeat evagandi.  13  Committitur Casaemarii et Casaenovae abbatibus ut in propria persona *omnes* abbatias de Calabria, de Apulia et de Sicilia, tam suas quam alias de quarum aliquibus dicitur quod male vivant et inordinate, visitentur in plenaria potestate et emendent et corrigant quae viderint corrigenda, ita quod qui fuerint earum excessus et qualiter fuerint emendati, anno sequenti renuntient Capitulo generali.  14  Contentio abbatum de Furnesio et de Vaverleia super prioratu domorum suarum, committitur de Pontiniaco et de Claravalle et de Eleemosyna abbatibus, ut anno sequenti quando praesentes esse debent dicti abbates rei veritatem diligenter inquirant, quis eorum debeat esse prior et statuant quod inde viderint statuendum.  15  Correctio domus Mellifontis et generationis ipsius committitur abbati Claraevallis ut eam auctoritate Capituli generalis corrigat per se, vel per illos quos illuc miserit in plenaria Ordinis potestate, prout viderit expedire.  16  Querimonia abbatis de Claustro super conversis suis infirmantibus, qui in domo Sconaugiae dure recipiuntur et inhumane tractantur, ut dicitur, committitur abbatibus de Cuerbach et Villariensi, qui causa diligenter discussa laborent, pro ut potuerint, quod caritas Ordinis ad domesticos praecipue non tepescat, et quod inde decreverint faciant auctoritate Capituli firmiter observare.  17  Excessus abbatis Fossae novae per venerabilem patrem C[onradum] Portuensem et S. Rufinae episcopum cardinalem Capitulo generali intimatus, videlicet quod dictus abbas piae recordationis N[icolaum] quondam episcopum Tusculanensem in extremis laborantem, et eius familiam nimis inhumane in domo sua tractavit ; monachum eius, sicut dicitur, capi fecit, verberari ac spoliari, et ipsum episcopum cum mitra tantum et annulo sine aliis insigniis episcopalibus, cum ea penes se haberet, ut dicitur, sepelivit ; deponitur in instanti ; ita tamen quod Altae cumbae et Casemarii abbates personaliter cum reverentia, qua convenit, accedant ad dominum Portuensem, qui si culpabilem, ut dicitur, invenerint dictum abbatem, denuntient hanc depositionem eidem. Si vero repertus fuerit sine culpa, et placatus fuerit dominus Portuensis et alii cardinales, restituatur ab eis. Quod si forte in sacrosancta romana Ecclesia ortum fuerit intolerabile scandalum de abbate, sententia depositionis in eum lata remaneat inconcussa.  18  Abbas de Bona cumba, qui scandalizavit venerabilem patrem dominum cardinalem Romanum, deferendo ad ipsum litteras Raymundi quondam comitis Tolosani excommunicati, in quibus continebatur quod idem Raymundus prohibebat domino cardinali, ne suam terram intraret, et excommunicatio communicavit, omni sexta feria sit in pane et aqua, et extra stallum abbatis, et abstineat a divinis, donec gratiam obtineat domini cardinalis, et cum litteris eius continentibus offensam eiusdem sibi remissam, Cistercio se praesentet.  19  Querimonia de monachis Vallis magnae moram indebitam apud Montem Pessulanum, ut dicitur, facientibus, committitur patri abbati ipsius.  20  Abbati de Frasneda, qui quatuor marchas argenti Capitulo debitas cuidam dicitur mutuasse, praecipitur ut eas anno sequenti, omni occasione cessante, restituat Capitulo generali. De quibusdam autem notabilibus propositis contra ipsum, committitur de Re et de Morolia abbatibus qui, rei veritate diligenter inquisita, culpam eius, si reperta fuerit, auctoritate Capituli corrigant et emendent in plenaria potestate.  21  Committitur auctoritate Capituli generalis de Frigidomonte et de Borbona abbatibus ut commutationem grangiarum factam inter abbatiam Villae longae et moniales de Garriga denuntient partibus nullam esse. Abbas de Calertio hoc eis denuntiet.  22  Abbas de Fulcardimonte, qui contra praeceptum et consilium domini Cistercii monachum suum furem absolvit a vinculis quibus tenebatur, tribus diebus sit in levi culpa, uno eorum in pane et aqua.  23  Auctoritate Capituli generalis statuitur ut conversi de Bondelo quorum unus, instigante diabolo, abbatem proprium interfecit propter quod ab eadem domo omnes merito sunt eiecti, de cetero minime revocentur, et domus ipsa quinque conversorum numero in perpetuum sit contenta.  24  Indulgetur auctoritate Capituli generalis abbati de Suetia ut domus Gothonandiae, quae filia eius est, de tertio anno in tertium visitetur, qui tamen abbas domus illius statum per aliquem monachorum suorum addiscere studeat annuatim.  25  De monacho Joiaci de quo dicitur quod abbatem proprium per novaculam voluit occidere, committitur patri abbati qui rem diligenter inquirat, et si tanti flagitii reum invenerit, in carcerem perpetuum retrudatur.  26  Similiter committitur abbati Pontiniaci ut assumptis secum Igniaci et Ursicampi abbatibus, diligenter inquirat de eorum malitia, qui abbati de Charoliloco mortem minati fuisse dicuntur ; et si nefandae comminationis vere [reum] invenerit, perpetuo carceri mancipetur.  27  De abbate Sanctae Crucis in Hungaria, de quo dicitur quod quemdam monachum suum usque ad mortem fecit verberari, et confirmationem pro domo de Egris impetrandam a Curia romana titulo Sanctae Crucis impetravit, committitur de Bocean et de Pelis abbatibus, qui rei veritatem diligenter inquirant, et si ita invenerint, sicut dicitur, deponatur.  28  De sortilegio quod in domo Sancti Godardi dicitur esse factum, committitur abbati Trium fontium, qui rei veritatem diligenter requirat, et si factum invenerit sortilegium, digne pro meritis patrati sceleris puniantur auctores.  29  Petitio domini Carnotensis de abbatia monialium quae vocatur Sancta Martha de aquis Ordini socianda, committitur abbatibus de Eleemosyna et de Curia Dei ut personaliter accedant ad locum, et si invenerint ut habeant sufficientes proventus, et quod sint inclusae secundum formam Ordinis, exauditur. Abbati vero de Eleemosyna committitur visitatio earumdem.  30  Petitio domini Stephani cardinalis ut abbati de Sancto Galgano concedatur licentia habendi societatem cum saecularibus de animalibus nutriendis, ob necessitatem domus et domini cardinalis reverentiam, exauditur.  31  Petitio domini Henrici de Tempres Viler de fundanda abbatia Ordinis nostri et abbatiae de Salem substituenda, committitur de Paris et de Caissey abbatibus, qui accedant ad locum et inquirant de possessionibus, de loco, et quod invenerint anno sequenti renuntient Capitulo generali.  32  Petitio abbatis Casamarii de facienda commemoratione S. Dominici exauditur.  33  Petitio domini Senonensis de quadam abbatia monialium, quae vocatur Curia Sanctae Mariae, Ordini socianda, committitur abbatibus de Pontiniaco et de Sacracella, ut personaliter accedant ad locum, et si invenerint quod moniales sufficienter habeant unde vivant et inclusae secundum statutum Capituli generalis fuerint, exauditur.  34  Petitio viri nobilis Petri de Barris de abbatia monachorum construenda, committitur de Landesio et de Callovio abbatibus, qui personaliter accedentes ad locum, diligenter considerent et inquirant de situ loci, de possessionibus abbatiae collatis, maxime si cum pace episcopi et capituli Nivernensis, et hominum vicinorum istud possit effectui mancipari. Quod autem invenerint, anno sequenti Capitulo generali studeant renunciare.  35  Querela abbatum Furnesii et Jorevallis super quibusdam pasturis committitur abbatibus de Sarleia, de Fontibus et de Vlecressae qui pace vel iudicio dictam querelam studeant terminare, et quid inde, etc.  36  Abbas de Dalone qui in visitatione domus suae super quibusdam adversus eum propositis non est ausus expectare probationem, sed non requisitus dedit suae litteras cessionis et duobus mendaciis de uno quod dixit in sua domo, de altero convictus est in audientia Capituli generalis, deponitur in instanti.  37  Abbas de Caduino propter nimiam dissolutionem et multa gravia et peremptoria, quae contra ipsum proposita sunt et probata, deponitur in instanti.  38  Abbas de Grosso bosco, qui pecuniam Capitulo missam sine nutu Capituli in proprios usus expendit, et super hoc rite convictus in Capitulo et requisitus in animam suam, inficiatus est veritatem ; et postmodum coram Diffinitoribus octo libras se expendisse confessus est, tam pro fraude quam pro mendacio deponitur in instanti. 